Papersnake/gushiwen huggingface dataset:
赠杨溥
王质（宋代）

丰城何以多英贤，老杜曩有浮云篇。名季友者天下传，与吾偕出缑山仙。

豫章尚有丰碑坚，万古千秋不敢镌。却距季友五百年，星辰不灭同其躔。

致君逸气常蹁跹，风后力牧参吾前。往往剑气腾冲天，季者太阿仲龙泉。

斗牛河汉光相鲜，雷焕安得知其然。西山北岩埋苍烟，不及华阴玉井连。

延津双虬终蜿蜒，恨我不识张茂先。精神胡为暗式乾，溥也疏骨粗缯缠。

叩门剥啄音清圆，询之与我生相联。同在丰城南北廛，五行七曜难拘挛。

瑶环沈隐尘埃边，高谈雄辩波潺湲。偻身缩手不敢揎，扬徐李吕纷兰荃。

云溪独造珞琭渊，此曹可收不可捐。康庄固有英豪潜，溥也可惜真酸寒。

沙头静鹭清联拳，松梢野鹤飘孤搴。合在林壑栖空禅，否则江湖烟雨舷，二者汝亦难当焉。

斗米三钱汝万钱，菜根堕叶如凝膻。他时六版无两肩，枯芦半席汝亦悭。

我亦自笑骨迍邅，有时挥麈敲哀弦。汝谈我命五者全，略与庚午相周旋。

我忽大笑汝失言，鱼水若得庚午权，岂肯草草为江南。

功成名遂飞翩翩，不作子房作仲连。泽州叔宝令人怜，长跪告别趋吴船。

无瓶无钵何论毡，觚棱金镜射玉璿。有见问者勿面谩，但实告之灰不然。

别有一路非人寰，王癫来处从溪癫。狐踪不入象王圈，驴乳难沾狮子涎。

临济饱受黄檗鞭，三鞭跃上层霄颠。一喝一踏成平原，后来三杰勤演端。

佛日霹雳天关三，足摇驴儿八角盘。驾雷驱电驰奔湍，明月堂中一觉眠。

何时法鼓声阗阗，今其去兮风方颠。大江茫茫雪满川，莼鲈兴尽撑西帆。

倘欲见我江淮堧，不在庐山则祖山。
惜奴娇·山染青螺缥渺
巫山神女（宋代）

山染青螺缥渺，人间难陟。有珍珠光照，昼夜无休息。仙景无极。珠言时。汝等何知。且修心，要观游，亦非。大段难易。下俯浮生，尚自争名逐利。岂不省，来岁扰扰兵戈起。天惨云愁，念时衰如何是。使我辈、终日蓬宫下泪。
南郊大礼诗
王禹偁（宋代）

年来不见祀圜丘，谪宦携亲叹白头。
作赋有时悲鹏鸟，杀身无路学牺牛。
非才岂合居台阁，归梦徒劳近冕旒。
千载遭逢如未替，此身重见帝王州。
挽汪容甫先生 其二
沈在廷（清代）

姑孰逢官署，于今巳廿年。齐名顾与李，㝛草墓为田。

空遂还山愿，徒劳点鬼编。古人多地下，吾计正茫然。
高士咏 其四十五 庞德公
吴筠（唐代）

庞公栖鹿门，绝迹远城市。超然风尘外，自得丘壑美。

耕凿勤厥躬，耘锄课妻子。保兹永无患，轩冕何足纪。
古剑谢李惟肖示所业
陈襄（宋代）

天工铸剑挺锋铓，洪炉百錬金为刚。
闪铄神鎚飞电光，磨砺七彩成文章。
丰城地僻沦精久，紫气雄雄射星斗。
未得神功倚天外，一朝误入张华手。
青霜为锷宝为环，有时捧出黄金盘。
万灵照灼妖氛走，天地无光秋水寒。
闻道华阴有奇土，试拭繁星袖中舞。
风胡侧目观如堵，一唱人间万金买。
夜来几度风雷嗔，雌雄出没光如神。
来年决定化平津，坐中有客攀龙鳞。
和人游嵩韵
李廌（宋代）

嵩高峻极压三川，周视方舆见广员。
绝顶固知天下小，泰山为占海隅偏。
白云散尽千林月，急雨收回万壑烟。
莫笑层峦高似岸，举头一握是玄天。
伏读秀野刘丈閒居十五咏谨次高韵率易拜呈伏乞痛加绳削是所愿望 其十 龟峰楼
朱熹（宋代）

杨柳东边桂树西，小楼晴眺极霏微。山川政尔供凝目，尘土何妨略振衣。

俯瞰桑田悲物化，闲披蕊笈洞玄机。却疑栏外连穹石，似厌支床去不归。
不集南山
米芾（宋代）

山翁茗艼葛彊随，庭下青春鸾雀飞。幕府惯为方外客，风前懒易道家衣。
第一百八十六
文天祥（宋代）

高歌激宇宙，岁晚寸心违。
忠贞负冤恨，奸雄多是非。
和答张仲谟泛舟之诗
黄庭坚（宋代）

云容天影水中摇，分坐船舷似小桥。
联句敏於山吐月，举觞疾甚海吞潮。
兴来活脔牛心熟，醉罢红炉鸭脚焦。
公子翩翩得真意，马蹄尘里有嘉招。
题妙光堂
黄裳（宋代）

独坐夜如昼，相投清与明。风微尘迹悄，波定月华轻。

此景方中见，何人性上生。涵虚难立象，照物自无情。

宝鉴非镕就，灵珠乃混成。忽惊居士眼，一点与强名。
舟行
王谌（南北朝）

前面人家是画图，数间茅屋映菰蒲。
蒙笼云里群峰出，欸乃滩边一棹孤。
岁熟农人还自乐，天晴水鸟竞相呼。
绝怜两岸垂丝柳，比却来时一半枯。
寄赠张隐君
刘崧（元代）

仙人身著紫绮裘，昨者来自南陵州。南陵之山高百尺，中有叠嶂之危楼。

烟光涌翠当碧落，石瀑飞嶂鸣清秋。庾公谢朓招不起，至今山水令人愁。

飘然戏笙鹤，南过三湘去。落日下洞庭，长歌揽巫楚。

楚王台榭杳霭间，青鸟飞去何时还。三十六天朱陵洞，七十二峰南岳山。

娟娟绿萝裳，袅袅临流女。倏忽如飘风，白波愁日暮。

重华之琴不复鼓，灵瑟年年泣秋雨。仙人自是留侯徒，口诵黄石相传书。

左按钧天之广乐，右接奇肱之飞车。鱼龙掀舞明月下，坐使千古成须臾。

我思仙人碧云里，再拜扬言惭仰视。瑶草春香石洞霞，白榆夜浸天河水。

天河水流无尽时，织女秋鬓应成丝。若过扶桑定相待，我欲乘槎浮东海。
又寄佛印
彭汝砺（宋代）

神仙苒苒在蓬壶，更得诗来慰索居。天上楼台开佛国，日边香火读天书。

篮舆独往公今尔，蜡屐他时我亦如。彼是此非无足问，悠悠同是一空虚。
偈颂六十八首 其四十八
释法薰（宋代）

九十日已过半，那事毕竟如何。直饶穷到底，终是涉风波。
寄张宜伯
徐积（宋代）

空中气候何苍苍，风力不劲云不黄。一冬无雪农家忙，为忧麰麦不丰穰。

若有雪时满引觞，仍将诗去报庾郎。牢收浙帅厨中羊，恐有剑客过城隍。
万竹轩 其七
黄裳（宋代）

一日无君似染尘，得君风思出天真。七贤林下谁堪友，到此相寻少有人。
天津关晓发
李寅熙（清代）

侵晓眠难稳，频呼倦仆膺。严程凭马力，残月见衣棱。

关近更催鼓，桥浮板滑冰。道旁卖浆者，镫火已宵兴。
伤春词十二首 其二
张洵佳（清代）

水调清歌夜未阑，果然人事有悲欢。衣衫轻衬新花朵，瓜果香悲旧玉盘。

平地风波生顷刻，中天月色枉团栾。人间佳节年年有，从此伤心对广寒。
路中口号
皇甫曾（唐代）

还乡不见家，年老眼多泪。车马上河桥，城中好天气。
朱坡绝句三首
杜牧（唐代）

故国池塘倚御渠，江城三诏换鱼书。

贾生辞赋恨流落，只向长沙住岁馀。

烟深苔巷唱樵儿，花落寒轻倦客归。

藤岸竹洲相掩映，满池春雨鸊鹈飞。

乳肥春洞生鹅管，沼避回岩势犬牙。

自笑卷怀头角缩，归盘烟磴恰如蜗。
早起
郑獬（宋代）

头疼宿酒未能解，独怕晓寒帘捲迟。懊恨桃花爱飘荡，夜来压折海棠枝。
李先辈昆仲见过
宋祁（宋代）

有客过穷巷，门罗日晏开。
南州一榻下，平轝二龙来。
霏雪欣谈尘，炊菰乏案杯。
自惭邻壁焰，时照不燃灰。
赋得贺兰山送李献吉
张凤翔（明代）

君本关西人，乃作关西行。往年使榆林，今年使朔方。

西度黄河四千里，眼中见此诚莽苍。贺兰山高五千仞，翠壁苍峰削孤峻。

清泉百道草树浓，雄哉蟠据河南镇。山西胡虏东中国，何必长城分南北。

君不闻胡云夺我燕支山，使我妇女无颜色。贺兰固是中国望，可容胡虏为巢穴。

我闻朔方兵，不若榆林强。不有贺兰山，朔方谁其当。

王公设险计守国，地险如此功可量。君赍公帑十七万，作气鼓力功可断。

死鱼芳饵有明言，要在得人富筹算。古有班定远，克收西域生封侯。

亦有傅介子，借剑立斩楼兰头。甲兵百万范老子，西贼胆破诚壮猷。

君抱济时具，未偿投笔怀。此行亦是弃繻意，贺兰入眼何壮哉。

左顾黄河流，石摩贺兰顶。贺兰日高河日深，会当勒功摩石廪。

黄河洗甲山挂弓，西望龙沙灭胡影。
风流子
陈允平（宋代）

阑干休去倚，长亭外、烟草带愁归。正晓阴帘幕，绮罗清润，西风环佩，金玉参差。深院悄，乱蝉嘶夏木，双燕别春泥。满地残花，蝶圆凉梦，半亭落叶，蛩感秋悲。

兰屏余香在，销魂处、憔悴瘦不胜衣。谁念凤楼当日，星约云期。怅倦理鸾筝，朱弦空暗，强临鸳镜，锦带闲垂，别后两峰眉恨，千里心知。
渡江云 庚戌腊月九日，与邾仲羲同往江阴。
邵亨贞（元代）

，芭苇弥望，朔吹乍静，山气乍昏复明，起与仲羲登桥纵目，霜月遍野，情怀恍然，口占纪行，求仲羲印可朔风吹破帽，江空岁晚，客路正冰霜。暮鸦归未了，指点旗亭，弭棹宿河梁。荒烟乱草，试小立、目送斜阳。寻旧游、恍然如梦，展转意难忘。堪伤。山阳夜笛，水面琵琶，记当年曾赏。嗟老来、风埃憔悴，身世微茫。今宵到此知何处，对冷月、清兴犹狂。愁未了，一声渔笛沧浪。
寻花
刘言史（唐代）

游春未足春将度，访紫寻红少在家。

借问流莺与飞蝶，更知何处有幽花。
偈颂一百二十三首
释普度（宋代）

海门一夜波涛恶，玉麟攧折黄金角。
鱼龙虾蟹尽潜踪，大悲千手难摸索。
木马悲嘶，石人泪落。
次萧饶州韵
仇远（元代）

数椽西郭外，元不与村居。
官冷谋升斗，头童怯比疏。
莫愁书费纸，肯叹出无车。
也胜焦徵士，蜗牛卧雪庐。
瓜洲渡江至银山寺访程鱼门
储国钧（清代）

辍棹银山麓，披襟青豆房。故人同一饭，情话易斜阳。

木叶先秋脱，江云杂雨凉。泠泠上方磬，相送出松篁。
问杜叔异觅藤州簟
周孚（宋代）

旧识藤州簟，清寒惬病夫。深宜荐黄妳，真可配青奴。

绝境无由致，衰年政此须。漫肤仍复汗，君记法曹无。
同黄吟隐湖上散步
盛烈（宋代）

暖翻鸭顶一川晴，喜共长堤缓辔行。
落尽繁红春结局，传来太白酒寻盟。
人于冷淡交偏好，句向萧闲吟倍清。
鹈鴃一声林外唤，短篷归带夕阳明。
贺吴守被召
李吕（宋代）

吴公骨秀如天人，胸襟落落旨经纶。
少年固已富家学，筮仕聊称梅子真。
挽弓骣马特余事，智勇未减飞将军。
向者长汀初拥节，寇攘聚集惊乡付。
谁知抚定有长策，不戮一夫令自新。
稚耋讙呼弛兵七，至今妥巾无叛民。
移帅赣川尤镇静，宿奸褫魄胥崩奔。
往年群盗号渊薮，一旦荒垄安锄耘。
钱流地上非横索，铃斋坐啸生阳春。
践更盘错威望著，素秉公谦政有神。
贪吏望风争解去，冤民在处皆获伸。
还家坐席曾示暖，迅召连崔已在门。
或人未免巧求誉，我公特立天下闻。
厥今器识兼文武，倒反映谁欤当此举。
江淮百万屯边兵，转输馈饷倾吴楚。
中原荆棘今几年，师老不试漫貔虎。
陛下翻然采舆论，天意可见公宜处。
裴度指日平蔡州，充国先零岂难取。
唾手燕云会有时，伫看大将建旗鼓。
勒功异域鄙班超，归佐熙朝作申甫。
湘水谣
郭筠（清代）

湘山青，湘水秀，山川孕灵多结构。瞥眼韶华四十年，旺气消磨构烟凑。

城中向未经兵革，夏屋渠渠比相接。不知天意庇此方，祇道金瓯固无缺。

东省流离失元气，广西跳梁尤难制。男儿不令事诗书，窄袖蛮靴逐游逸。

夜半笙歌响遏云，日中绣被犹横膝。生男悬弧虽足珍，寒暖保媪时睃巡。

不明教诲育儿法，偶有病疴祈灵神。长沙近日颓风教，日日拜神为尽孝。

玉颜沙土拜香歌，破钞羞颜人尽效。男儿自弃真庸愚，妇女讽经不循道。

混混世间人，猛省犹可造。天生动物类，为人最精巧。

名誉胜黄金，志岂图温饱。君不见扶桑东海青年志，学校分科穷力治。

人人奋勇储英才，男女同功参奥义。养成锐气振环球，武略文名典章备。

当年彼我本同文，倏尔失足千丈深。依人府仰如病虎，自困非必因书焚。

湘流浩浩山青青，岁月掣电如马奔。谁能拯此立根本，震雷惊醒同俦魂。
偈倾一百三十三首
释法薰（宋代）

老倒慈明为指迷，钓丝绞水出群机。
时人贪看芦花白，不见沙鸥隔岸飞。
菩萨蛮（回文）
朱熹（宋代）

晚红飞尽春寒浅。浅寒春尽飞红晚。尊酒绿阴繁。繁阴绿酒尊。

老仙诗句好。好句诗仙老。长恨送年芳。芳年送恨长。
送欧阳莹中往湖南谒卿漕
曾丰（宋代）

几回双脚为亲轻，未餍其亲锐茈行。
白面书生谁一顾，绣衣使者自多情。
祝融雨后山归洁，彭蠡秋来水中清。
收拾还家自金玉，从渠唤我太高生。
偈颂一百四十一首
释师范（宋代）

摩腾入汉，平地风波。
达磨西工业区，重增殃祸。
简寂碧溪亭
郭祥正（宋代）

山光与溪色，一碧泻云中。倚槛久未去，更听松上风。
题黄居寀秋山图
徐光溥（唐代）

天与黄筌艺奇绝，笔精回感重瞳悦。运思潜通造化工，

挥毫定得神仙诀。秋来奉诏写秋山，写在轻绡数幅间。

高低向背无遗势，重峦叠嶂何孱颜。目想心存妙尤极，

研巧核能状不得。珍禽异兽皆自驯，奇花怪木非因植。

崎岖石磴绝游踪，薄雾冥冥藏半峰。娑萝掩映迷仙洞，

薜荔累垂缴古松。月槛参桥□，僧老坐支筇。

屈原江上婵娟竹，陶潜篱下芳菲菊。良宵只恐鹧鸪啼，

晴波但见鸳鸯浴。暮烟幂幂锁村坞，一叶扁舟横野渡。

飒飒白蘋欲起风，黯黯红蕉犹带雨。曲沼芙蓉香馥郁，

长汀芦荻花y1wL.雁过孤峰帖远青，鹿傍小溪饮残绿。

秋山秀兮秋江静，江光山色相辉映。雪迸飞泉溅钓矶，

云分落叶拥樵径。张璪松石徒称奇，边鸾花鸟何足窥。

白旻鹰逞凌风势，薛稷鹤夸警露姿。方原画山空巉岩，

峭壁枯槎人见嫌。孙位画水多汹涌，惊湍怒涛人见恐。

若教对此定妍媸，必定伏膺怀愧悚。再三展向冕旒侧。

便是移山回涧力。大李小李灭声华，献之恺之无颜色。

仿佛垂纶渭水滨，吾皇睹之思良臣。依稀荷锸傅岩野，

吾皇睹之求贤者。从兹仄展复悬旌，宵衣旰食安天下。

才当老人星应候，愿与南山俱献寿。微臣稽首贡长歌，

丹青景化同天和。
同邵二泉访一诚秦先生于沙头因游祝湖韵
钱荣（明代）

十载红尘此胜游，麦风吹雨半湖秋。沿村碧柳眠还起，罨画青湖影自浮。

范老行藏余百世，太湖吞吐只三州。闲闲鸥鹭飞来去，只笑芦花白了头。
第一山
颜师鲁（宋代）

闻说淮南第一山，老来方此凭栏干。
孤城不隔长安望，落日空悲汴水寒。
听阮
刘过（宋代）

绛蜡攒花夜气横，樽前更著许风情。
却将江上风涛手，来听纱窗侧阮声。
戊辰闰八月归临安观旧题脩竹黄杨丁香慨然有感复书三绝于后 其二
王十朋（宋代）

同日种松今合抱，后来栽柳已参天。笑看轩外黄杨树，我亦如君厄闰年。
双调·庆东原·京口夜泊
汤式（元代）

故园一千里，孤帆数日程，倚篷窗自叹飘泊命。城头鼓声，江心浪声，山顶钟声。一夜梦难成，三处愁相并。
以茶芽焦坑送周德友德友来索赐茶仆无之也 其一
张孝祥（宋代）

帝家好赐矞云龙，祇到调元六七公。赖有家山供小草，犹堪诗老荐春风。
铜柱南边石作关海门镇外碧成湾喜君心似朝宗水直过千重万叠山 其五
张以宁（明代）

秋风吹海送仙槎，夜色新凉晓转加。归日阮郎应一笑，小春洞里又桃花。
义利吟
邵雍（宋代）

意不若义，义不若利。
利之使人，能忘生死。
利不若义，义不若意。
意之使人，能动天地。
和康叔探梅韵三首
袁说友（宋代）

诗坛传檄未应虚，忍负东君自作疏。
急急花前岩下看，横斜浅浅两何如。
赠小窗黄君
方回（元代）

浑天星斗胸中转，动地风雷舌上生。
想见少年读书夜，短檠膏尽小窗明。
遣兴七首 其四
李流谦（宋代）

倦倚枯株坐，起寻微径行。鱼为凿坏遁，蝉作采薇清。

弹指四时足，闭关群动平。尽言殊未可，日用本分明。
酬清苕恭仲温见寄旧诗追志於此
释文珦（宋代）

吾生苦疎拙，不解谋此身。
辗转常害食，短褐如悬鹑。
徒御舍之去，往往嫌我贫。
达交亦良多，安能强相亲。
唯有湖滨山，於我如故人。
日夕与之对，澹然忘主宾。
仲温我同流，道我此意真。
新诗远相寄，可以书诸绅。
何时到清苕，相携采白蘋。
送坚上人还云门次顾仲瑛韵
李孝光（元代）

送客去游梁楚间，桃花开半含花斑。幽兰白雪令人瘦，凤凰麒麟何日还。

江作蛇行过全楚，天将云去见三山。借问石城在何处？不缘离别损朱颜。
送陈令归无为
杨杰（宋代）

楚水漾轻碧，楚花飞乱红。故人故乡去，半雨半晴中。
慧聚杂题 翠屏轩
李乘（宋代）

轩对山开昼不扃，山迎轩耸展如屏。高低楼阁安三宝，向背峰峦荷五丁。

秋雨松林成水墨，春风花谷具丹青。谁人坦腹来高枕，笑傲羲皇任醉醒。
折池中菡萏置几上净瓶二绝 其一
郭之奇（明代）

一枝红艳自天工，君子之花君子同。容易诸人休浪折，秋光初缀此花风。
登美原县楼
李复（宋代）

三月春光入眼稀，试寻高处看芳菲。
影行平野孤云过，点破青山白鸟飞。
秦甸气回惊绿满，渭川势稳竞东归。
凭虚便欲乘凌去，清吹飘飘已拂衣。
示强甫
刘克庄（宋代）

昔受浮丘伯密传，骎骎辕固伏生年。
试横牧笛花间饮，胜着朝冠柏下眠。
天上锦袍曾夺得，山中石砚又磨穿。
生来羞舐淮南鼎，且戏尘寰作地仙。
题落花游鱼
陶宗仪（明代）

蒲抽翡翠茸茸，花落胭脂片片。晓来戏唼游鱼，雨霁绿波如练。
唐多令 拟龙洲 钱塘晓渡
邵亨贞（元代）

晨色动征衣。疏钟隔翠微。小蓬莱、烟树高低。潮去潮来吴越恨，江上月，故依依。人老昔游非。愁多春梦稀。旧相思、重见无期。苏小门前杨柳树，应折断、最高枝。
与徐同知
熊禾（元代）

武夷山中旧学子，汗漫偶作观海游。
此观此游亦何有，炎氛瘴雨烂不收。
蓬莱绝岛固难望，何处大泽并高丘。
独闻东南倚天耸石壁，上有一轮照耀之明月，
下有一道演迤之清流。此流不求清，
此月不求明。众星冥蒙日毂远拍天，
烟浪渺渺令人愁。因思八极间，
品彙岂不稠。后皇生物至今日，
茫茫大化无停辀。群阴剥尽硕果在，
新畲再闢陈根留。我辈等是丰芑春，
盛德何止数世谋。男儿生世有不朽，
百年易迈千载悠。造物生材谅非偶，
阳春有脚先南州。八郡春已满，
忍使四海赤子寒飕飕。一时泽物亦易足，
旱须霖雨川须舟。书生却顾动遐想，
愿为来世苍生忧。斯文迓续正此时，
安得古绠千寻修。莘郊匹夫乐尧道，
朝鲜逋播叙禹畴。两生不来至今尚绵蕝房魏背汗岂但唐人羞。
礼颓乐坏二千载，欲观周道当何繇。
我闻伊洛道南后，武夷云谷今鲁邹。
孔堂金石未尽泯，淹中断简犹堪搜。
独抱遗经守迂拙，岁月兀兀春复秋。
蚊蝱负山力谩苦，精卫填海志未休。
书生迂拙公所知，此来见公亦何求。
穷通志也命当遂，天地倾缺人绸缪。
愿公借我一片五色石，要补元气混沌无疮疣。
千载在我前，万载在我后，山中事业非王侯。
中流曲（一作古意）
崔国辅（唐代）

归时日尚早，更欲向芳洲。渡口水流急，回船不自由。
哭赵信庵
吴龙翰（宋代）

麟符玉策总兵权，手托江淮半壁天。
大节有关宗社里，深谋常画庙堂先。
三朝已表蝉冠像，八袠终逢鸡梦年。
不独羊公碑尚在，万民堕泪滴湘烟。
题云山图歌为武山胡炼师赋
刘崧（元代）

山中之人兮云为徒，飘摇太虚中其迹安可拘。朝溶溶兮山巅，中泄泄兮山隅。

长风吹度山海上，遥见楼阁青模糊。忆登武姥之高冈，遇仙人兮白霓裳。

方瞳绿鬓颜雪色，自挟凤竽吹洞章。凌空欲度三石梁，中天北斗何苍苍。

俯视六合惊尘黄，金华玉华相渺茫。浮云满地飞不起，但见白石磊磊如驱羊。

永丰刘郎称画手，为写仙山传不朽。高堂白昼起烟雾，指点林峦辨窗牖。

图中如此两古松，岁久乘云应化龙。弱水东浮会相见，长歌手把玉芙蓉。
送刘御史弟子渊还西昌
解缙（明代）

鸰原分手思悠悠，乌府情多不可留。归梦岂因为客久，还家足可倚门愁。

都城花落春犹在，远岫云寒雨半收。逆旅相逢仍送别，好传消息到沧洲。
金缕曲·元韵酬彭醇士赐和五九初度此词
王用宾（宋代）

际遇何常耳。忆南来、平章法度，斠铨文字。十载三迁知遇感，咨汝皋陶作士。

天下溺、饥思由己。不信屠龙无用处，忽空中、蜃气楼台起。

山泽损，负初志。

横流激动三门砥。更谁容、极言敢谏，长孙无忌。坐令知兵王景略，扪虱休谈情势。

豪气与、当时何异。剩水残山无著落，听朱颜、华发流年替。

言不尽，曲中识。
子游墓（海隅山上。《史记·吴世家》注：仲
王宾（宋代）

有树枯来不记春，却依虞仲冢为邻。
山家相约休樵采，十哲人中第九人。
送秘上人游京
皎然（唐代）

共君方异路，山伴与谁同。日冷行人少，时清古镇空。

暖瓶和雪水，鸣锡带江风。撩乱终南色，遥应入梦中。
寄李成季
晁补之（宋代）

闻驱传节向秦关，何日重来玉笋班。
犹胜谯都拙司马，苦无官况不教闲。
送建州通判沈太博
梅尧臣（宋代）

昔闻醉翁吟，是沈夫子所作。
今听醉翁吟，是沈夫子所弹。
声如听凘下石滩，嚼啮碎玉遶齿寒。
四坐整衣容色端，醉翁虽醉无慢官。
其音正以乐，其俗便且安，
何害酩酊颜渥丹。沈夫子，
邂逅相遇必已欢。玉琴能写人肺肝，
人所为难君不难。平明解船建溪去，
轻齎快意不长湍。溪东白茗象月团，
来华至尊龙屈盘。余为带銙与脔片，
散在六合云漫漫。况君五脏清如水，
宜饮沆瀣采木栏。更留瓦砚赠我看，
邺宫鸳鸯谁刻剜。
游昌化山精舍
卢照邻（唐代）

宝地乘峰出，香台接汉高。稍觉真途近，方知人事劳。
台城杂诗七首
曹勋（宋代）

老境光阴怯雨霜，怕寒窒隙似猜防。
养生饱悟风中烛，卜宅闲寻肘后方。
明世渔樵终混迹，故山猿鹤怨循墙。
天台肯约它年隐，半岭松风殷夜床。
挽李仲辅三首 其三
张元干（宋代）

人生真寄尔，天问竟悠哉。三载重凶衅，一门皆异材。

尚疑书未报，遽有讣先来。泪尽馀青血，秋风万壑哀。
梅雨
薛师石（宋代）

梅雨润兼旬，暑月不知夏。
溪流三尺强，舟人惊昨夜。
余家有瓜田，苹藻纷揉藉。
鱼暇失凭依，跳跃至床下。
卑湿畏暮年，扶策升台榭。
难原方丈食，互市物踊价。
四邻各凄凉，惟有酒可借。
五月藉新白，咀嚼胜枣。
闭门人事绝，几晚乌巾卸。
震雷压不住，神龙未遑暇。
或谓蛟为孽，胡不宁尔舍。
旱涝政本农，偏惠及閒架。
皇天无所私，未遽损禾稼。
一洗天下清，作我圣人化。
句
释善昭（宋代）

三头六臂擎天地，忿怒那吒扑帝钟。
寄题从兄坤载村居
李咸用（唐代）

邻并无非樵钓者，庄生物论宛然齐。雨中寒树愁鸱立，

江上残阳瘦马嘶。说与众佣同版筑，吕将群叟共磻溪。

覆巢破卵方堪惧，取次梧桐凤且栖。
恩义吟
邵雍（宋代）

恩深者亲，义重者君。
恩义两得，始谓之人。
行脚僧
施梅樵（清代）

竹杖芒鞋自在游，梵林别后几春秋。脚跟久已环三岛，眼界真成隘九州。

何必随身经卷富，不同糊口稻粱谋。大千世界无遮碍，一例行云任去留。
江城子（中秋忆举场）
逸民（宋代）

秀才落得甚乾忙。冗中秋，闷重阳。百年三万，消得几科场。吟配阳年灯火梦，新米粥，紫苏汤。如今且说世平康。收战场。息战枪。路断邯郸，无复梦黄粱。浪说为农今决矣，新酒熟，菊花香。
宫词
胡仲弓（宋代）

一自长门芳草生，六宫怕见柳梢青。
玉楼春尽君王懒，大小梁州不忍听。
蒿里
戴亨（清代）

里中蒿，蒿已齐。啾啾唧唧鸮夜啼。鸮声悽，人心悲。

雪霜惨惨，萧苇离离。生不能生，死复何追。
游普庆院
陈公辅（宋代）

满目云烟万叠山，梵宫深锁翠微间。市朝多少纷纷客，输却僧家一味闲。
奉答约生表兄闻余过军都 其一
李因笃（清代）

二雅沦胥久，诸陵陟降悬。书同西狩日，客在北征年。

旧德留乡社，中人食祭田。感君歌有泪，遥洒白浮前。
溪行
韩淲（宋代）

突兀荒荒漫挈瓶，泓澄窈窈且扬舲。隔山鸡犬三家聚，近水鱼扬一岸腥。

说梦休誇巫峡赋，移文何愧草堂灵。交游少得亲相识，临眺多为旧所经。
河阳秋思六首
宋庠（宋代）

关外山河阔，城边卉木腓。
露浓蝉始罢，风急燕犹飞。
不雨云中薄，澄沙水自微。
善哉吾祖叹，能此送将归。
献中书张舍人
李中（五代）

仙桂从攀后，人间播大名。飞腾谐素志，霄汉是前程。

持宪威声振，司言品秩清。帘开春酒醒，月上草麻成。

丹陛凌晨对，青云逐步生。照人裴玉莹，鉴物宪陂明。

下直无他事，闲游恣逸情。林僧开户接，溪叟扫苔迎。

煮茗山房冷，垂纶野艇轻。神清宜放旷，诗苦益纵横。

馀刃时皆仰，嘉谋众伫行。四方观启沃，毕竟念孤平。
示师文
陈造（宋代）

朴樕已非材，肮脏遽成翁。
生无适时具，何向不涂穷。
赖结文字缘，人士饱过从。
三年尉山邑，趣操有同风。
博古得二臧，秀发仍两钟。
蒋侯厚本学，落笔语更工。
我卜当涂居，薪米耐阙供。
从渠得琢磨，遗汝不己丰。
士生在知道，寡陋难言功。
会理贵博观，受物由虚中。
潢污不扬漪，大江日倾东。
迟汝草灵光，一觞寿乃公。
自题小像
张岱（明代）

功名耶落空，富贵耶如梦。
忠臣耶怕痛，锄头耶怕重。
次鹿鸣宴诗
文天祥（宋代）

礼乐皇皇使者行，光华分似及乡英。
贞元虎榜虽联捷，司隶龙门幸缀名。
二宋高科犹易事，两苏清节乃真荣。
囊书自负应如此，肯逊当年祢正平。
和岑岩起莫轩
冯山（宋代）

闻在幽轩隐使华，合归清望戴重纱。手持温诏方行道，堂有慈亲即是家。

得意乡山频上看，异时蓬岛合重誇。登临强欲留诗句，苦恨风骚力未加。
志宏以墨戏见遗并贶古风次韵答之且归其画
李纲（宋代）

老坡墨戏吾最许，雨叶风枝无点土。幽怀寄此管城颖，妙质森然会稽楮。

要须胸次竹先成，故使落笔前无古。披图但爱凌云姿，作赞愧乏惊人语。

嗟予迂阔与世疏，酷嗜栽培如老圃。筑园会与种千竿，开国便胜封万户。

遗予此画意已勤，夺人之好道所禦。封题依旧送书房，得画何如得竹愈。
和徐仲元以诗见送
韦骧（宋代）

火云涌起势崔巍，行舸纱窗一一开。自是宦途无定迹，莫嫌台檄属非材。

往还倏忽南柯梦，离合殷勤北海罍。更谢□人为吉语，果然朝夕得归来。
题五子樽酒论文图
汪楫（清代）

汪子无才负傲骨，寻常出门少亲昵。僻壤相逢吴野人，风尘意气胶投漆。

野人之友亦落落，论诗共许孙与郝。几处歌声向一镫，吴陵新安与焦获。

焦获自昔多名家，孙郎动向人前夸。眼中难见李叔则，户外忽来王幼华。

王生结交殊不苟，屈指素心惟五友。预愁他日走长安，不似于今时聚首。

西湖戴苍能写真，游子不顾囊中贫。却将渭北江东意，图成樽酒共论文。

更有黄山江天际，画水画石多生气。援笔添写两株松，百尺寒冈接苍翠。

装来卷轴喜同看，皓首孙郎酒不乾。郝子撚须时欲笑，吴生抱膝动长叹。

汪子把卷苦抑郁，王生惜别何辛酸，王生王生劝尔且尽樽前欢，明日徒从纸上观。
题郭主簿模摩诘本辋川图卷 其六 木兰柴
杨敬德（元代）

手折木兰花，心忆怀沙侣。坠露玉可和，金盘羞帝所。
丁丑别金坛刘漫塘七首
杜范（宋代）

人生玩岁月，世事变朝暮。
三年在门墙，一日泣岐咱。
窗前长新绿，生意自呈露。
原君日强饭，安排济时具。
次杨国材韵
晁公溯（宋代）

形模岂称侍承明，不愿箫韶听九成。
但愿丰年有高廪，千夫获稻看秋晴。
访杨伯子监丞自白沙问路而去
戴复古（宋代）

欲访扬雄宅，扁舟过白沙。
自从山以后，直到水之涯。
风节古人物，文章老作家。
相寻有忙事，第一问梅花。
马上成春雪二阕 其一
韩琦（宋代）

二月风光尽属春，六霙何苦妒芳辰。东君等是回生意，须与莺花作主人。
答陆澧
张九龄（唐代）

松叶堪为酒，春来酿几多。
不辞山路远，踏雪也相过。
长女生日
魏了翁（宋代）

相逢犹记度潇湘，旋理衿缨旋理装。
婿见舅姑才识面，明朝马首上渠阳。
咏石季伦
李清（唐代）

金谷繁华石季伦，只能谋富不谋身。

当时纵与绿珠去，犹有无穷歌舞人。
满江红（李参政壁生日）
魏了翁（宋代）

湖水平漪，与我意、一般容与。任多少、双凫乘雁，落花飞絮。露冷云寒烟外竹，霜明日洁梅边路。怪天随、人意作阴晴，无非数。

方寸地，图书府。老太史，亲分付。况身名四海，未为不遇。用舍行藏皆有命，时来将相还须做。且闲中、袖手阅时人，摩今古。
竹枝词二首·其一
刘禹锡（唐代）

杨柳青青江水平，闻郎江上唱歌声。(唱歌 一作：踏歌)
东边日出西边雨，道是无晴却有晴。(却有晴 一作：还有晴)
与君别行赠施雪帆
徐鑅庆（清代）

与君一别一万里，握手相看十年矣。当年射策金陵城，秋闱榜落都无名。

我今憔悴困一第，对君出吻寒酸声。别来难得俱无恙，我入干戈尔烟瘴。

戎马河西夜合围，客中远行愁不归。云台猛将去复去，天山云暗多旌旗。

诵君新诗更凄绝，为君酌酒镫花结。君不见，人生上寿一百年，尔我能禁几回别。
怨三三 鹿葱
屈大均（明代）

三山港口掣花蓝。只买宜男。朵朵凌朝喜半含。髻鬟上、可双簪。

朵教鹿子来衔。这萱草、根茎总甘。好黛色重添。和伊争绿。

掩映江南。
醉歌赠王时彦之京
李廷仪（明代）

功名乐少年，栖迟淹老丑。世事难重陈，且饮杯中酒。

灯前快意漫高歌，时下朱颜岂常有。劝君痛饮君莫辞，秋风落尽章台柳。

古来贤达多不偶，腰间宝剑作龙吼。不用閒嗔里闬儿，彼识吾曹是谁否。

君已醉，我未醒，起看东方明未明。摩娑两眼别君去，酒徒谁复长安市。
荆渚逢禅友
齐己（唐代）

泽国相逢话一宵，云山偶别隔前朝。社思匡岳无宗炳，

诗忆扬州有鲍昭。晨野黍离春漠漠，水天星粲夜遥遥。

闲吟莫忘传心祖，曾立阶前雪到腰。
卧病一首
赵鼎（宋代）

此生已复外升沉，出处由来著意深。拙甚但知闲可乐，灾馀犹意病相寻。

贫难调护漳滨卧，老自消除魏阙心。庄舄钟离各怀土，吴儿莫笑作秦音。
送王察推缜之邓州
梅尧臣（宋代）

昔向南阳忆洛阳，秋橙初熟半林黄。
车过白水沙痕阔，鴈落钳卢稻穟长。
废垒汉錍金刻字，古原秦冢石为羊。
太平羽檄何曾有，宾主相欢菊荐觞。
恭题常理斋老伯殉节诗 其一
彭冠（清代）

蠢蛮何足死，死事乃臣常。官以三年擢，身犹四十强。

壮怀知未尽，浩气养方长。一语如雷震，粮亡义共亡。
南康县圃赏梨花呈长官
赵必象（宋代）

李俗桃麄不用评，梅花之后此花清。
唤醒山谷商量过，差替山礬做弟兄。
次彦深韵
洪皓（宋代）

德星堂上排家宴，埙篪合奏延群彦。
彦清好土虚左迎，遂拉友朋来会面。
新礼将行要讨论，旧章欲举须淹练。
乃公功业世无有，剑履应须尊上殿。
冢嗣风流迈阿戎，眸子烂如岩下电。
纱笼名姓鬼护持，阁画形容人健羡。
先几顷献万言书，壮岁曾看百将传。
济世友图任屈伸，穷途絺句殊精炼。
彦享俊逸簉鲍昭，辞藻摛华如会弁。
升平方议戢干戈，粉泽岂宜焚笔砚。
大虑终蒙王凤招，奇谋靡仗无知荐。
子适挥毫八体具，怒猊渴骥获再眄。
但当宝惜比兰亭，未可捐去同秋扇。
彦隆能挽两石弓，丁字不识橐鞬便。
冲完遥忆蔺相如，衣绣莫夸江次倩。
彦深和粹贵公子，醍醐味美夸珍馔。
一善拳拳早服膺，射策君门尝决战。
起家正可二千石，筮仕宁希百六掾。
坐中我是江南客，万里寻盟负恩眷。
下齐弗免田横烹，奔楚漫劳吴子唁。
藉酒破愁兹不胜，凭诗遣兴何曾倦。
匠巧旁观祗汗颜，椟藏待贾宁沽衒。
可堪僵仆雪填门，无奈裂肤风劲箭，
范叔绨袍也自寒，须贾故人空恋恋。
桃花
朱淑真（宋代）

每对春风竞吐芳，胭脂颜色更浓妆。含羞自是不言者，从此成蹊入醉乡。
次东坡雪诗十六韵三首 其三
项安世（宋代）

高低互腾凌，先后更唱和。密密骄有馀，斜斜困无奈。

翔空久未集，到地期不堕。云惜暗遮围，风欺恶掀簸。

林光夜毰毸，瓦色晨玭瑳。犬喜吠若惊，儿颠走如磨。

体虚君勿嫌，窖实更堪货。飞逾絮毛弱，藏耐刀斧剉。

三缄桃李蹊，十袭莓苔坐。填沼害鱼游，封巢妨鹤卧。

经厨忽涣汗，度井翻坎坷。入水恨先融，沾泥悲易涴。

苦遭柔条翻，故压坚竹破。已积深可量，方来密难课。

宵明宿雀哗，昼合盘鸱饿。东日漏微光，穷人起相贺。
答闾丘仲时见寄
周孚（宋代）

纤纤轻草不胜锄，忽有新诗来起予。十载光阴消蠹简，两家生起共蜗庐。

久知吾子传真诀，试与衰翁辩赝书。何日一筇真过我，共炊香稻撷园蔬。
古风
韩愈（唐代）

今日曷不乐，幸时不用兵。
无曰既蹙矣，乃尚可以生。
彼州之赋，去汝不顾。
此州之役，去我奚适。
一邑之水，可走而违。
天下汤汤，曷其而归。
好我衣服，甘我饮食。
无念百年，聊乐一日。
和子远泛江送客用老杜韵
王之道（宋代）

北风还入夜，波怒未能平。
江气云烟重，山光水墨轻。
荧荧渔火乱，惨惨暮寒生。
咫尺淮乡路，淹留系此情。
和潞公招尧夫不至
司马光（宋代）

东阁樽罍招共饮，后房罗绮约同观。既无蓟子分身术，须欠车公一座欢。
夏昼偶作
柳宗元（唐代）

南州溽暑醉如酒，隐几熟眠开北牖。
日午独觉无馀声，山童隔竹敲茶臼。
送仲秉赴廷试五首 其一
李吕（宋代）

乱石搜琮璧，修梧待凤凰。地灵真间阔，世眼但寻常。

我友更谁子，平生唯此郎。连城不当价，容易莫商量。
又间金红芍药诗
刘才邵（宋代）

诗家赋咏怯挥毫，比象偏难为格高。浑似上元朝阿母，流金铃间赤霜袍。
和熊叔雅四咏·潭溪秋碧
刘子翚（宋代）

秋空晚自明，孤烟澹难起。
适意一枝筇，时来对寒水。
蝶恋花 月下怀抱珠表妹
俞庆曾（清代）

腰肢不为悲秋瘦。百种情怀，种种难依旧。痴立阶前非中酒，片时归梦虫声骤。

断续恼人花外漏。几度无言，偷把双眉皱。回忆当年同聚首，月明凉露徘徊久。
张冠卿以前诗怀哉各努力人物古来少句为十诗
陈傅良（宋代）

江梅岁已过，燕子春又来。
不愁吾鬓霜，所恨此志灰。
扶桑焞焞明，阊阖荡荡开。
欲往岂不可，致远非驽骀。
远愁曲
孟郊（唐代）

飘飖何所从，遗冢行未逢。东西不见人，哭向青青松。

此地有时尽，此哀无处容。声翻太白云，泪洗蓝田峰。

水涉七八曲，山登千万重。愿邀玄夜月，出视白日踪。
再试茉莉二绝
范成大（宋代）

忆曾把酒泛湘漓，茉莉球边擘荔枝。
一笑相逢双玉树，花香如梦鬓如丝。
将赴都门过天界方丈别山舟觉义
殷迈（明代）

春来抱病淹行色，每到山中兴便长。
云护石床僧在定，月明台殿草飞香。
烟霞暂别三千里，萍水俄惊二十霜。
欲了无生齐出处，愿从淮老问真常。
句
石姥寄客（宋代）

水暖眠秧珥，风香竖茗旗。
沛县登歌风台吊汉高祖
屠隆（明代）

彭城沛邑汉帝宫，山川峭拔风土雄。
三月驱车犹烈风，高天卷沙白日蒙。
牛羊散野城郭空，我来不见隆准公，但见平原草绿寒花红
。
隆准公，英雄哉！亭长去，帝王来。
去时萧萧提一剑，来时千骑万乘驱云雷。
椎牛置酒燕汤沐，黄屋左纛虹霓开。
前殿歌风气逾猛，后宫击筑声复哀。
百官欢呼父老醉，酒酣日落登高台。
当时王气收，豪杰霍然起。
他人裂土握重兵，公也苍皇奔迫不得止。
须臾剑光奋，义旗指，函谷一破子婴死。
鸿门不能惊，巴蜀不能喜。
黄石为之用，白帝当之靡，韩彭如狙项如豕。
往来大业五载耳，世上英雄有如此。
吁嗟乎！咸阳宫殿空苍烟，彭城故都无墓田。
神州赤县掌上悬，公也归来奏管弦。
管弦欢娱欢不足，急雨飘风一何速。
沛上山河已非汉，邑中父老死相续。
故宫曾无片瓦覆，藤萝倒挂野人屋，歌风之碑烟霜磨灭不
可读。
遥望芒<石易>，郁乎高丘，青天不动黄河流。
大雪垂垂幕其上，龙蛇虎豹纷蚩尤。
千秋万岁后，魂气当来游。
偈倾一百六十九首
释智朋（宋代）

柏山小小丛林，安居九十日。
五日不陞堂，隔日不入堂。
与麽承当去，已是拗曲作直。
吹糠著米，无贜考贼。
沛公斗智，项羽斗力。
南无甚深船若波罗蜜。
浣溪沙
佚名（宋代）

梅粉初娇拟嫩腮。一枝春信腊前开。玉英珠颗傍妆台。明月泛前疏影去，暗香疑是那人来。消魂独自立空阶。
偈颂七十八首
释正觉（宋代）

万物自有功，当言用极处。
事存函盖合，理应箭锋柱。
江行书事
寇准（宋代）

孤棹沿流岸，凝怀似旧游。
朝云生岳顶，斜月动江流。
贱节难干世，离心易感秋。
因思六朝事，千古有遗愁。
山居遣兴
释斯植（宋代）

山寺闭脩竹，偏宜静者居。观空心已悟，集理事常虚。

日月供吟笔，乾坤入草庐。何如钓台叟，得计在樵渔。
夏景 乔木生夏凉
刘辰翁（宋代）

何可无乔木，多年雨露成。是间凉意别，长夏绿阴生。

日度云旗凉，风含涧水声。能令霜六月，不待月三更。

翠幄宜琴枕，枯棋就石枰。五楸朝又暮，故国可胜情。
水心亭
胡宏（宋代）

水从灵涧来，清泚不可污。
经过我亭下，妙见涓涓处。
见处事如何，欲说岂无路。
百丈生潮头，一勺本性具。
经纪大地间，形势中国著。
江汉荆襄望，河渭关洛固。
衡山折底柱，触石堆滟澦。
沄沄三千丈，瀁瀁四海布。
岂有不岩阻，盈科演然去。
岂有不堤防，润不涣无住。
畇畇青山田，渺渺均{左氵右阴}注。
荡荡白虹舟，飘颺任奔翥。
来者无终穷，济者无量数。
周流造化功，妙体不竞愫。
寄语观水人，事不在章句。
夜坐有怀
吕本中（宋代）

西还岂不好，本自乏周旋。道有鲁一变，岁无官九迁。

疾风惊半夜，恶况极今年。咫尺沙头路，犹堪着钓船。
重午四咏守宫艾虎百索辟兵符 其一
张羽（明代）

玉杵捣香酥，试入来红髓。底用苦关防，妾身清似水。
山林休日田家
卢照邻（唐代）

归休乘暇日，饁稼返秋场。径草疏王彗，岩枝落帝桑。

耕田虞讼寝，凿井汉机忘。戎葵朝委露，齐枣夜含霜。

南涧泉初冽，东篱菊正芳。还思北窗下，高卧偃羲皇。
挽某氏
胡寅（宋代）

慈祥令淑禀於天，宗族闺门共仰贤。
中馈克修惟六二，义方能教亦三迁。
艺萱无复忘忧日，种柏行看合抱年。
旧欲升堂今已矣，大招成些重凄然。
和休文至自新安
陈师道（宋代）

无成底事到天涯，重见春工换柳枝。
历尽江山苦行役，归来风雨过花时。
驱驰共厌人间世，险阻时闻别後诗。
独有穷愁销未尽，一番相见一伸眉。
泛舟玉河至静明园三首 其二
弘历（清代）

两旁溪町夹长川，稚稻抽秧千亩全。意寄怀新成七字，绿香云里放红船。
据案偶得数语录呈簿尉
虞俦（宋代）

昔年官冷欲无毡，制锦如今又不然。
老去几遭官长骂，书来却不故人怜。
敢期翠羽还池上，渐喜黄衣减目前。
欲学催科无奈拙，直须天假一农年。
声声慢 白桃花
许嘉仪（清代）

春心炼雪，腻靥凝酥，韶华淡到无痕。本色天然，清艳肯映朱门。

吟边又来瘦鹤，认疏香、应误黄昏。瑶台畔、问冰霜多少，酝酿仙根。

一任闲评轻薄，有澄潭明月，自证前身。梦断梨花，春去懒对芳樽。

瑶阶露华如画，正缟衣、孤立销魂。台洞远，付相思，流水冷云。
飞来寺胜景古迹 其十八 登钟楼
朱士赞（明代）

潭深难觅锁，寺古尚悬钟。万籁清宵寂，惊人晓暮中。
句 其二
黄大临（宋代）

虎子养溪鱼。
句
程敦厚（宋代）

香散风前麝，浆寒霜后蜜。
己亥清明陪祀皇陵二律和杨维新学士韵 其二
谢一夔（明代）

礼成礿祀出斋宫，五夜驱驰马首东。玉勒雕鞍千骑盛，乌纱黑带百官同。

柳因向暖初抽绿，花为多寒未放红。最是贫民艰窘甚，经邦燮理赖群公。
拍栏
赵汝鐩（宋代）

偶把栏干拍，沙鸥水上惊。
晚红残照在，秋碧远山横。
尽被浮名役，皆从妄念生。
不如归去好，杖屦老柴荆。
送客之蜀
杨凌（唐代）

西蜀三千里，巴南水一方。晓云天际断，夜月峡中长。
和
许棠（唐代）

何年斸到城，满国响高名。半寺阴常匝，邻坊景亦清。

代多无朽势，风定有馀声。自得天然状，非同涧底生。
寄题太和宰赵嘉言勤民二图 其一
杨万里（宋代）

特借丹青写二图，二图之意果何如。请君细看□□□，是亦□求无逸书。
三月十六夜闻公园笑语声有作 其三
林朝崧（清代）

不携儿女去嬉春，潇洒书斋小阮亲。同看月明还几夕，孤帆将别病中人。
沔水舟中
熊士鹏（清代）

长河渺渺水云愁，远道离情载叶舟。夹岸短长千万柳，随波下上两三鸥。

关山北望客如梦，风雨西来天欲秋。不独依人王粲苦，思归我亦赋《登楼》。
十六夜补之席上赏月分韵得水字
黄佐（明代）

长风吹燕树，月色浩如水。华堂彻明烛，飞轩集同轨。

金波散窗户，琼筵一何绮。兴随虚籁发，歌逐流云起。

清辉虽可悦，亏盈自兹始。人事有代谢，况乃幽玄理。

惟恐秋已深，严霜被兰芷。默坐闻疏砧，孤怀渺千里。
雨中复上岱宗遇聂二
罗聘（清代）

夜雨侵客枕，山云宿官阁。起听新瀑声，遥从空涧落。

因思凌孱颜，飘然出城郭。抱癖怜寡谐，不惮湿芒屩。

陟历忽逢君，笑谓似宿诺。相与事跻攀，一一恣搜索。

东崖叠壁垒，西岭攒剑锷。瞩目千芙蓉，云中辨隐约。

万松为笙竽，寒风噫崖崿。盘回走玉龙，联络垂珠箔。

大声吼波涛，小声击铃铎。石凹水凝垘，笠斜风欺箬。

黑云看屡翻，雷雨复交作。飞来涧底龙，喷洒遍林壑。

归舆时恐倾，磴滑难停脚。未免俗士讥，亦任山鬼谑。

静悟造物心，所忌在极乐。不知雨更佳，兹游足凌轹。

况有未来人，尚为尘事缚。
送萧二
戴叔伦（唐代）

拟向田间老此身，寒郊怨别甚於春。

又闻故里朋游尽，到日知逢何处人。
虞美人（黄州江上寄王帅）
黄机（宋代）

三年万里黄尘路。只欠江湖去。扁舟二月下湘湾。过了洞庭青草、又春残。

□□□□□□□。□□□□□。□□□□□□□。□□□□□□、□□□。
德宗皇帝挽歌词三首 其二
武元衡（唐代）

圣历囗勤政，瑶图庆运长。寿宫开此地，仙驾缈何乡。

风断清笳调，云愁绿旆扬。上升知不恨，弘济任城王。
晚登净远亭二首
杨万里（宋代）

重阳才过便新寒，去岁如今暑尚残。
云外鴈来元不觉，一声唤我举头看。
吟社递至诗卷足十四韵以答之为梅水村发也
赵必象（宋代）

香魂逐逋去，翠羽招不还。
醉倒赵师雄，一身花影寒。
答问
释思净（宋代）

平生只解念弥陀，不解参禅可奈何。但得五湖风月在，太平不用起干戈。
九日登巴陵置酒望洞庭水军
李白（唐代）

九日天气清，登高无秋云。
造化辟川岳，了然楚汉分。
长风鼓横波，合沓蹙龙文。
忆昔传游豫，楼船壮横汾。
今兹讨鲸鲵，旌旆何缤纷。
白羽落酒樽，洞庭罗三军。
黄花不掇手，战鼓遥相闻。
剑舞转颓阳，当时日停曛。
酣歌激壮士，可以摧妖氛。
握齱东篱下，渊明不足群。
玉阶春草诗
丘迟（南北朝）

发溜始参差，扶阶方沃若。杂叶半藏蜻，丛花未隐雀。

葳蕤乱碧紫，苍黄间浓薄。
中候王夫人诗三首 其二
杨羲（魏晋）

坦夷观天真，去累纵众情。体寂废机驷，崇有则摄生。

焉得齐物子，委运任所经。
关索岭
何景明（明代）

噫嘻吁，崄巇何天设之危艰。下有奔雷喷雪之飞壑，上有悬崖石栈百折而造天。

嵚崟兮巉岩，面复兮盘盘。行人雁陈而鱼贯，计分寸兮跻攀。

飞鸟兮折翼，猴猱兮无援。苟失足殒岩而落箐兮，曾不足以充虎蛇之餐。

朝不见日，夕不见月，云烟惨惨兮昼夜寒。噫嘻乎，何天设之危艰，我来倚绝壁而长望，盖不知蜀道之为难。
满江红 内乡半山亭浮休居士张芸叟＊尊石刻
元好问（金朝）

江上＊尊，人道有、浮休遗迹。尊俎地、江山如画，百年岑寂。白鹤重来城郭在，山花山鸟浑相识。便与君、载酒半山亭，追畴昔。人易老，时难得。欢未减，悲还及。身前与身後，杳无终极。一笑何须留故事，千年复知今日。拌醉来、横卧陇头云，林间石。
雪梨
许及之（宋代）

似雪味能珍，肌肤雪后身。花香还胜雪，未信雪如人。
蛟门春色图，为定海王宣使题
张昱（元代）

风景蛟门春更佳，晴来满海是云霞。鲲鲸已入任公钓，波浪长随汉使槎。

天上星辰归画省，人间岁月属桃花。仙人自有双凫舄，弱水蓬莱路未赊。
湖西九岩为一峰题 其八 卧龙岩
陈献章（明代）

龙出潭水空，龙归潭水黑。君从龙床来，谁在龙床侧。
余日
释德洪（宋代）

万象独露身，三世一切说。解闻寂静音，方见甘露灭。

从来几生死，何处今堆叠。不受梦幻缠，红垆存片雪。
山居
刘麟（明代）

十年山馆始围墙，竹里开门笋正长。
但著小车行得过，不嫌春露湿衣裳。
游武夷作
陈韡（宋代）

阆风元不隔扃扉，桑柘筠匼匝围。
溪贯一原藏曲折，山罗万象欲腾飞。
仙坛起雾成丹灶，玉女披霞作彩衣。
寂寂幔亭天籁息，笙箫疑向夜深归。
宗教院
刘铸（元代）

雨过江山丽，春深笋蕨肥。
扶藜苍藓破，移榻乱云飞。
训爨婢
华岳（宋代）

十载胶庠莫怪穷，旅囊安得有从容。
无钱休欠牛羊债，有酒只从鱼蟹供。
班颔昔尝肥似燕，沈腰今已瘦如蜂。
从今莫恣肥甘口，只撷清蔬祭豢龙。
下第东归道中作
杜荀鹤（唐代）

一回落第一宁亲，多是途中过却春。心火不销双鬓雪，

眼泉难濯满衣尘。苦吟风月唯添病，遍识公卿未免贫。

马壮金多有官者，荣归却笑读书人。
赠闽清黄释褐初赴上庠
释咸杰（宋代）

蓦劄相逢笑脸开，也知平地起风雷。
好将一滴梅溪水，为雨为霖遍九垓。
送别感赋
刘絮窗（清代）

理罢云鬟展转思，
池塘正值梦回时。
近来诗句如春柳，
只向东风赠别离。
南楼令（送黄一峰游灵隐）
张炎（宋代）

重整旧渔蓑。江湖风雨多。好襟怀、近日消磨。流水桃花随处有，终不似、隐烟萝。

南浦又渔歌。挑云泛远波。想孤山、山下经过。见说梅花都老尽，凭为问、是如何。
偈二首 其二
释思岳（宋代）

二祖偿宿债，万法绝对待。一心无挂碍，浮山有九带。

十方虚空圆陀陀，无量法门百杂碎。若言其有，非内非外。

若言其无，无在不在。知与理冥，境与神会。如牛拽磨，似水打碓。

三千里外逢人东倒西■，十字街头遇贱则贵。
浮桥
隐峦（唐代）

横压惊波防没溺，当初元创是军机。

行人到此全无滞，一片江云踏欲飞。
书东坡先生画像
张雨（元代）

峨嵋秀色杳难攀，玉局仙人不受閒。南斗日躔韩吏部，西湖风气白香山。

宁教刺舌奸邪党，可惜低头侍从班。试问东坡铁柱杖，于今海上未曾还。
禅人并化主写真求赞
释正觉（宋代）

教示无辙迹，赞之绝涯岸。
才发名言，便成形段。
月芦混处鸣鸥，天水连时没雁。
而今对现十成，向道只得一半。
喜吴弘人闻夏南还
王摅（清代）

相逢只道此生休，解网归来话昔游。幸免无家投朔漠，那堪有弟作累囚。

云山渐慰思乡梦，风雪仍含出塞愁。不觉喜深悲转集，潺湲双泪为君流。
卖花声 风雨惜梅
周季（宋代）

子鹤妻伊，高士襟期相许。任春来、娇歌艳舞。繁华载路，独占深山坞。

王孙有意终非伍。

琼琪满树，恨杀无情少女。恣摧残、更加连雨。师雄清梦，历乱寻何处。

难触目粘泥籍土。
吊史
刘子翚（宋代）

禽殚繁弱弃，免尽韩卢烹。
英雄起乘时，时徂力难争。
精魂闭尽起，壮骨扬飞尘。
凄凉千载下，闻风凛如生。
嬴秦失其鹿，图王各峥嵘。
斯人顾眄间，汉楚分重轻。
臣虽替末路，君亦寒初盟。
岂不念畴昔，百战同艰辛。
谁云汉网疏，豪俊屡拂索。
高蹈欣系解，括囊闻饮醇。
藤溪钓叟歌
李祁（宋代）

藤溪钓叟清且奇，出处不与旁人知。翛然垂钓坐溪上，下上云月相追随。

朝看溪上云，暮踏溪头月。青山绿水是生涯，红蓼丹枫共萧瑟。

有时欲写苍龙姿，雷轰电掣风雨驰。高堂素壁见挥扫，凛凛毛发寒生肌。

有时直向梅花下，弄笔摇毫恣描写。新条旧干总横斜，嫩蕊疏花亦潇洒。

藤溪钓叟非钓徒，遁世不见真良谟。得鱼沽酒唤溪友，颠倒汗漫同驩娱。

君钓藤溪鱼，我作藤溪歌。风尘澒洞豺虎出，一笑奈尔藤溪何。
九月晦日陪寿阳祁相国张诗舲少宰何青士侍御于慈仁寺饯秋主人为叶润臣阁读孔绣山舍人分韵得细字
孙鼎臣（清代）

履綦行有声，落叶满轩砌。西山对小阁，正露仙人髻。

人情秋多悲，怨此西风厉。焉知秋易尽，浩浩川东逝。

惊蛇去大壑，短尾谁力掣。所以蟋蟀诗，达人善为计。

吾师居洛下，公衮一蝉蜕。少宰人伦鉴，诗律晚尤细。

天香祇树林，二老所流憩。鸾螭竞轩舞，僧壁银钩丽。

兹辰陪清游，壶觞惬谈艺。酒酣看余霞，飞鸟入遥睇。
书日用事
陆游（宋代）

左右数书册，朝夕一草堂。
家贫自能俭，病愈不求方。
盛馔豚肩美，常庖笋茁香。
园丁报花坼，亦复命壶觞。
次韵子瞻有美堂夜归
苏辙（宋代）

饮阑钟虡欲移轩，香雾犹残金博山。
明月飞来松岭外，游人散落马蹄间。
城严画鼓初传角，路暗山花自落鬟。
清境暂时都不见，夜深人尽始来还。
送张山人归嵩阳
白居易（唐代）

黄昏惨惨天微雪，修行坊西鼓声绝。张生马瘦衣且单，

夜扣柴门与我别。愧君冒寒来别我，为君酤酒张灯火。

酒酣火暖与君言，何事入关又出关。答云前年偶下山，

四十馀月客长安。长安古来名利地，空手无金行路难。

朝游九城陌，肥马轻车欺杀客。暮宿五侯门，

残茶冷酒愁杀人。春明门，门前便是嵩山路。

幸有云泉容此身，明日辞君且归去。
南山停云张澈郎中求赋
杨士奇（明代）

门对南山紫翠深，白云长日抱山岑。清连飞涧垂朝彩，幽傍悬萝驻夕阴。

五色会看光捧日，九霄终待出为霖。松楸只在微茫下，早晚从知系寸心。
次韵十诗·西山
楼钥（宋代）

两岸杉松翠荫长，轻舆连日得彷徉。
绝怜林下朝还莫，不问人间炎与凉。
睡起闲情方自乐，斋余归路未须忙。
何时更向月溪去，愿著青鞋走侍旁。
病起，寄城中诸伴侣
李宪噩（清代）

病起心情少，闲阶移步难。乍忻晴日好，犹畏晚风寒。

冬雪积还在，腊梅开已阑。城中镫火盛，谁共到明看？
沈学士景休知真州
梅尧臣（宋代）

太守旛旗近国门，州民迎望若云屯。
家风自有东阳咏，主道新移北海樽。
红锦臂韝观粉质，涂金珂勒驾朱轩。
他时傥使春秋对，莫以周襄出郑论。
读史二首
宋庠（宋代）

孝武威灵动百蛮，将军辛苦到阗颜。
儒生未必无长策，枉使匈奴害狄山。
次韵德符过曾园 其一
邹浩（宋代）

东方澹残星，车马各有之。心落声利间，摇摇无静时。

幽人独朝彻，蟾光濯涟漪。赋诗鸥鹭边，妙绝中郎词。

青时正相向，白驹忽已驰。归来过我谈，闻风徒振衣。
次韵孔平仲著作见寄四首 其一
苏辙（宋代）

昔在京城南，成均对茅屋。清晨屣履过，不顾车击毂。

时有江南生，能使多士服。同侪畏锋锐，兄弟更驰逐。

文成剧翻水，赋罢有馀烛。连收颔底髭，未耗髀中肉。

飞腾困中路，黾勉啄场粟。归来九江上，家有十亩竹。

一官粗包裹，万卷中自足。还如白司马，日听杜鹃哭。

我来万里外，命与江波触。罪重惭故人，囊空仰微禄。

已为达士笑，尚谓愚者福。米盐日草草，奔走常碌碌。

尺书慰贫病，佳句烂圭玉。多难畏人知，胡为强题目。

徂年慕桑梓，归念寄鸿鹄。但愿洗馀愆，躬耕江一曲。
浪淘沙·金玉旧情怀
辛弃疾（宋代）

金玉旧情怀。风月追陪。扁舟千里兴佳哉。不似子猷行半路，却棹船回。来岁菊花开。记我清杯。西风雁过瑱山台。把似倩他书不到，好与同来。
送道士袁九霄归金坡道院
乃贤（元代）

朔风吹黄沙，客子梦千里。青山久不归，白日去如水。

昨朝滦水上，仙人偶来过。自言远纷壒，结庐在金坡。

玉峡栖层云，翠阁萦危栈。钟声绕碧坛，桃花出深涧。

双童扫白石，展席弹瑶琴。青松挂落月，海色浮空林。

竟谢区中缘，骑龙忽归去。祇恐人民非，那愁岁年暮。

君还鍊石髓，九转成玄霜。他时肯分赠，碧落同翱翔。
挽赵止善
牟巘五（宋代）

昔日三株树，彫容顿可惊。
一癯危独坐，多难失孤撑。
官舍煎茶梦，天涯裹饭情。
无由送车后，抆泪愧平生。
读二传作
赵蕃（宋代）

长卿召问自拘监，子云待诏因王音。
得官甚薄不捄辱，作赋可怜空苦心。
昭君怨·元宵感事 其二 记事
吴绮（清代）

记得鹊桥时候，小饮绿窗红瘦。旧约忽蹉跎，泪痕多。
三十六陂秋色，何处问他消息。两地好相思，没人知。
余丐郡得婺以诗相迎次韵
楼钥（宋代）

危际端宜鹢退飞，青云高处有危机。屡遮西日成何事，几向东危咏式微。

塞马云何真是福，鲈鱼正不为知几。休论五马人生贵，且奉潘舆得赋归。
园庐
陆游（宋代）

天假残年使荷鉏，白头父子守园庐。
四朝曾遇千龄会，七世相传一束书。
物理从来多倚伏，人情莫遣得亲疏。
功名自有英雄了，吾辈惟当忆遂初。
寄永兴窣兄
万俟绍之（宋代）

相阀峥嵘南渡初，万事遗绪要人抚。
从知物理终无否，棠笏于今属魏谟。
廓然得石门信叹其踵席非其人用韵酬之二首 其一
释德洪（宋代）

相对天涯岁月新，石门消息远难真。乘闲且觅几场笑，疾恶休生一念瞋。

衬鹭芙蕖方破暖，藏鸦柳色又残春。光阴如此空搔首，行诵知归倦鸟频。
房山人琵琶
许赓皞（清代）

鹍弦嘈嘈月欲落，秋气入指指似削。大声激昂乱风雹，小声萧骚雨飘萚。

湘江衔芦天拍水，交河合阵雪洒幕。飞沙淅沥镫影摇，烟橹横空星络角。

敛衽窃听意深远，倦仆立眠客罢酌。离群酸嘶止且飞，旅食关河等漂泊。

清商大雅久不作，逻逤沙尘亦萧索。昆仑绝艺赏音寡，朱门曳裾安可托。

何不明驼驰绝漠，筚篥孤吹万马跃。一弹青冢草复青，美人金钟劝酮酪。

方今穹庐远驱廓，青海鲸鲵尽束缚。封侯卫霍当何时，请君更弹白翎雀。
流璃河 其四
弘历（清代）

轻风鸭绿漾新澜，画意诗情马上看。侯度省方思古训，往来讵止为游盘。
再次韵三首
陈造（宋代）

得君清句我愁无，不惜长哦缺唾壶。
句法森严谁到此，了知岛可但中途。
谚
佚名（唐代）

枣子塞鼻孔，悬栖阁却种。

蝉鸣蛁蟟唤，黍种糕糜断。
奉和御製读五代梁史
夏竦（宋代）

赞贞怀武鸷，转斗历炎凉。
诚感泉源异，兵严士庶康。
临危见忠愤，对敌擅威强。
终始心无改，遗言更可伤。
凫山庙二首 其二
练毖（宋代）

云烟深处路萦纡，元是真人旧隐居。我亦放情丘壑者，官闲时得命篮舆。
王若水为画秋江众禽图
袁凯（明代）

钱唐王宰心思长，欲与造化争毫芒。
下笔百鸟相趋跄，前身岂毫孤凤凰。
江头芙蓉花正开，花下细浪亦萦回。
敔鹅贴贴天际来，雄雌相随气和谐。
一双鸳鸯睡沙尾，野凫翩翩唼菰米。
群鸥争浴故未已，倾落枯荷叶中水。
鹡鸰飞飞多急难，雎鸠意度诚幽闲。
乃知良工有深意，不在丹青形似间。
姑苏台前秋气孤，五羊城下烟疏疏。
此时此景真相似，独少扁舟归钓鱼。
宰也只今成老夫，爱我不辞为此图。
我今亲老无可养，慎勿重添反哺乌。
观刘永年团练画角鹰
黄庭坚（宋代）

刘侯才勇世无敌，爱画工夫亦成癖。
弄笔扫成苍角鹰，杀气棱棱动秋色。
爪拳金钩觜屈铁，万里风云藏劲翮。
兀立槎枒不畏人，眼看青冥有余力。
霜飞晴空塞草白，云垂四野阴山黑。
此时轩然盍飞去，何乃漓屼立西壁。
祗应真骨下人世，不谓雄姿留粉墨。
造次更无高鸟喧，等闲亦恐狐狸吓。
旁观未必穷神妙，乃是天机贯胸臆。
瞻相突兀摩空材，想见其人英武格。
传闻挥毫颇容易，持以与人无甚惜。
物逢真赏世所珍，此画他年恐难得。
庐墓既归即用杜太史见招出山诗韵奉谢
荣涟（清代）

魂梦依然在碧山，泪痕终日染衣斑。荒荒宿草依霜露，故故白云迟往还。

双桨朅来烟水畔，一庄归到竹梧间。浣花有约能偕隐，参得浮生是转关。
水调歌头
严金清（清代）

俗尘飞难倒，万壑树参天。忽见寒林落尽，时序易推迁。

可惜出山泉浊，怎知孤云野鹤，栖处独高寒。赖我无心物，伴我此身闲。

携筇杖，着芒履，上峰巅。松风石径，昂首常自耸吟肩。

休问世间离乱，哪记古今月日，名利两无缘。但愿得长生，不老即神仙。
拟寒山寺 其八十四
释怀深（宋代）

世人皮底黠，肚里没头痴。只取眼前乐，不忧身后非。

眼前乐不久，身后苦多时。愿君早为计，后悔恐难追。
送向禅者省亲约三月时复来
释德洪（宋代）

小雨初晴上元过，湘江水生图画开。江南今日且归去，杜宇啼时还复来。
感秋
陆游（宋代）

秋堂露气清，萧爽入毛骨；葛裯耿无寐，坐待山月没。
湿萤飞不起，熠熠依衰草。
劲风西北号，落叶纷可扫。
老生惜岁月，烈士志功名。
登临送将去，非复儿女情。
悬知青海边，杀气横千里。
良时不可失，胡行速如鬼。
句
李道坦（元代）

落日中原小，悲风易水寒。凡物皆归土，深山始见天。

城南草绿王孙去，江上花飞燕子来。清江百转秋花底，渔火孤舟暮雨中。

芙蓉水碧双凫冷，苜蓿秋高万马肥。
迎春乐（双调携妓）
周邦彦（宋代）

人人花艳明春柳。忆筵上、偷携手。趁歌停舞罢来相就。醒醒个、无些酒。

比目香囊新刺绣。连隔座、一时薰透。为甚月中归，长是他、随车后。
九日同丁君任茂才山阁坐雨
安璜（清代）

邂逅仍佳节，携尊坐素秋。鸟投霜后树，人上雨中楼。

胜气凭湖海，雄文望斗牛。相看慷慨甚，含笑脱吴钩。
长穷
郭之奇（明代）

修翼苦卑枝，巨鳞愁碛渚。敛息视风波，措躬知曷所。

群飞莫漫来，细族畴堪与。长穷耻世怜，大蹇逢天阻。

三时见裸裎，尽日相予汝。目对隐馀酸，心恻焉可拒。

空持麦秀歌，难就采薇侣。是惟不恭人，且或由由处。

信屈有蠖龙，角牙无雀鼠。不夷不惠身，理宜为今语。
句
张潞（宋代）

江汉西来天地白。
雪霁登湘山露胜亭
顾璘（明代）

胜地意何限，新晴还独过。众山残雪满，孤嶂烈风多。

浪迹留岩壑，幽襟到薜萝。俗尘休见染，欲此问维摩。
和读张子房传 其二
赵希逢（宋代）

当年罝兔视亡秦，一击之馀果莫寻。堪笑乘舆森万骑，也无一个眼开人。
集古 其二 惜花
李俊民（金朝）

绣轭香鞯夜不归，看花只恐看来迟。今朝几许风吹落，多在青苔少在枝。
题翕乐堂
吴与弼（明代）

宜家信是顺亲方，归有馀师好细详。道要何曾离咫尺，事几应不过平常。

埙篪并入春风软，花萼长和化雨香。至德苟能躬不怠，满门和气自多祥。
句
陈纡（宋代）

舍法得才传黼扆，古人驰誉重贤关。
送福上人
释月涧（宋代）

禅欲参兮道欲学，莫负娘生一双脚。培塿不足登，蹄涔应易涸。

双水须双百千溟渤之钜海，登山须登万丈嵩华之乔岳。

高高高无极，深深深无底。一回见得亲，冥鸿千万里。
和运司园亭 西园
孙甫（宋代）

外台富园池，兹焉甲西南。异花间棠梅，良木森楩楠。

飘飘壶中仙，亹亹物外谈。联毫赋诗题，刻石留翠龛。
刘太尉琨伤乱
江淹（南北朝）

皇晋遘阳九，天下横氛雾。
秦赵值薄蚀，幽并逢虎据。
伊余荷宠灵，感激狥驰骛。
虽无六奇术，冀与张韩遇。
宁戚扣角歌，桓公遭乃举。
荀息冒险难，实以忠贞故。
空令日月逝，愧无古人度。
饮马出城濠，北望沙漠路。
千里何萧条，白日隐寒树。
投袂既愤懑，抚枕怀百虑。
功名惜未立，玄发已改素。
时哉苟有会，治乱惟冥数。
临江仙 其一 暮秋有感
段成己（金朝）

浊酒一杯歌一曲，世閒万事悠悠。閒来乘兴一登楼。

西风吹叶脱，尽见四山秋。

自古兴亡天不管，屈原枉葬江流。寸心禁得许多愁。

莞然成独笑，白鹭起沧洲。
百宝光明
释印肃（宋代）

青黄赤白异尘寰，知音希得似寒山。丰干未辨争饶舌，光明不遍道应难。
次韵王廷老和张十七九日见寄二首 其一
苏轼（宋代）

霜叶投空雀啅篱，上楼筋力强扶持。对花把酒未甘老，膏面染须聊自欺。

无事亦知君好饮，多才终恐世相縻。请看平日衔杯口，会有金椎为控颐。
句
王随（宋代）

一声啼鸟禁门静，满地落花春日长。
冶厅
王洋（宋代）

邦君临治意何如，所重川流政化敷。
堂上诸侯贵如许，高明他日见雄图。
读王荆公诗
张耒（宋代）

名实由来不可逃，悠悠毁誉亦徒劳。
臧公已死言终立，不是轩裳世禄高。
锁窗寒（春暮用美成韵）
赵必{王象}（宋代）

乳燕双飞，黄莺百啭，深深庭户。海棠开遍，零乱一帘红雨。绣帘低、卷起春风，香肩倦倚娇无语。叹玉堂底事。匆匆聚散，又江南旅。

春暮。人何处。想歌馆睡浓，日高丈五。旧迷未醒，莫负孤眠凤侣。长安道、载酒寻芳，故园桃李还忆否。早归来、整过阑干，花下携春俎。
和吴斗南
孙应时（宋代）

高帆欲发意迟迟，回首飞云耿梦思。
风壤江山吴蜀道，功名人物汉唐碑。
无恁久厌书生语，有意聊观天下奇。
已决明年径归隐，好凉还得共驱驰。
棠溪八景 其五 隔塘巢鹭
王佐（汝学）（明代）

一丛隔水白，点破青林烟。浑疑雪压枝，却讶孳乳天。
【仙吕】点绛唇　集赤壁赋
孙季昌（元代）

万里长江，半空烟浪，惊涛响。东去茫茫，远水天一样。
【混江龙】壬戌秋七月既望，泛舟属客乐何方？过黄泥之坂，游赤壁之傍。
银汉无声秋气爽，水波不动晚风凉。诵明月之句，歌窈窕之章。少焉间月出东山
上，紫微贯斗，白露横江。
【油葫芦】四顾山光接水光，天一方，山川相缪郁苍苍，浪淘尽风流千古人
凋丧。天连接崔嵬，一带山雄壮。西望见夏口，东望见武昌。我则见沿江杀气三
千丈，此非是曹孟德困周郎？
【天下乐】隐隐云间见汉阳，荆襄，几战场，下江陵顺流金鼓响。旌旗一片
遮，舳舻千里长，则落的渔樵每做话讲。
【那吒令】见横槊赋诗是皇家栋梁，见临江酾酒是将军虎狼，见修文偃武是
朝廷纪纲。如今安在哉，做一世英雄将，空留下水国鱼邦。
【鹊踏枝】我则见水茫茫，树苍苍，大火西流，乌鹊南翔。浩浩乎不知所往，
飘飘乎似觉飞扬。
【寄生草】渺苍海之一粟，哀吾生之几场。举匏樽痛饮偏惆怅，挟飞仙羽化
偏舒畅，溯流光长叹偏悒怏。当年不为小乔羞，只今惟有长江浪。
【尾声】谩把洞箫吹，再把词章唱。苏子正襟坐掀髯鼓掌，洗盏重新更举觞。
眼纵横醉倚篷窗，怕疏狂错乱了宫商。肴核盘空夜未央，酒入在醉乡。枕藉乎舟
上，不觉的朗然红日出东方。
哭王大夫
方干（唐代）

俗人皆嫉谢临川，果中常情□□□。为政旧规方利国，

降生直□已归天。岘亭惋咽知无极，渭曲馨香莫计年。

从此心丧应毕世，忍看坟草读残篇。
第八十六国师侍者颂
释义青（宋代）

国师唤侍者，重言不当吃。他耳又不聋，自又无处雪。